Poytaxtning Yakkasaroy tumanida to‘rt qavatli uyning ikkita balkoni qulab tushdi. Hodisaga kuchli yomg‘ir tufayli yuqori qavatdagi balkonning suv bilan to‘lgani sabab bo‘lgan. Foto: Yakkasaroy tumani hokimligi Toshkent shahar Yakkasaroy tumani hokimligi ma’lumotlariga ko‘ra, boshqa vayronagarchiliklar aniqlanmagan, aholi ham jabrlanmagan. «Bugun ijtimoiy tarmoqlarda Yakkasaroy tumani Bobur ko‘chasida 1963 yilda qurilgan 59-uy 17-19-xonadonlarning balkon qismi kuchli yomg‘ir tufayli qulab tushgani haqida xabar tarqaldi. Vaziyat Yakkasaroy tumani Favqulodda vaziyatlar bo‘limi qutqaruvchilari hamda Toshkent shahar hududiy uy-joy fondini nazorat qilish inspeksiyasi mas’ul shaxslari tomonidan zudlik bilan o‘rganildi. Uyning ichki qismiga zarar yetmagan, aholi ham jabrlanmagan. Shu munosabat bilan tegishli tashkilotlar tomonidan uyni instrumental texnik ko‘rikdan o‘tkazish rejalashtirilgan», — deyiladi xabarda.